सभी चाहते हैं घर में शांति बनी रहे। कई बार तो लोग शांति प्राप्त करने के दबाव में ही ज्यादा अशांत हो जाते हैं। सफलता और यश कमाने में लगे व्यस्त लोग अपने घरों में पीछे छूटे सदस्यों में शांति के लिए कई किस्म के हथकंडे अपनाते हैं। व्यस्त पुरुष ज्यादातर यह करते हैं कि अपने घर की स्त्रियों को कोई ऐसा काम थमा देते हैं, जिसमें वे उलझ जाती हैं। उनके इस डाईवर्जन को लोगों ने शांति मान लिया है, लेकिन यह शांति की परछाई हो सकती है। लोगों ने इसे ही मूल काया मान लिया है। प्रेम और शांति की भरपाई लोग वस्तुओं से भी करते हैं।
आज की जिंदगी में तो बाजार खुला है और वस्तुएं बिखरी पड़ी हैं। लोग इसी बाजार में शांति की खरीदारी के लिए भी निकल जाते हैं। जो चीज भीतर उतरकर मिलती है लोग बाहर जेसीबी चलाकर खोदने के चक्कर में रहते हैं। जैसे सस्ती वस्तु जरूरी नहीं कि संतुष्टि प्रदान कर दे। खरीदारी में पसंद और उपयोग का महत्व है। आज खरीद में उत्तेजना से काम लिया जाता है। वस्तुओं के विज्ञापन इसी मनोविज्ञान पर तैयार किए जाते हैं। ऐसे में शांति खरीदना हो, तो बाजार की किस टेक्निक का उपयोग करें।
इस सवाल का उत्तर मालूम करना बेहतर होगा। पसंद और उपयोगिता पर ध्यान दें। जिसे आप किसी के लिए शांति मान रहे हों, वो कहीं अशांति का कारण तो नहीं है। जिस किसी को और जहां कहीं भी आप शांति देना चाहें, पसंद और उपयोगिता को भीतर, दिल में टटोलें, अपने और दूसरे के भी। इसे दिखावा, जल्दबाजी और सौदेबाजी से बचाएं।
hin_Deva hin_Deva hin_Deva